- Մարդկային ստեղծագործության ո՜վ դուք խղճուկ գլուխգործոցներ, այսօր հանդիսավոր հավաքվել եք այստեղ՝ նշելու իմ ողբերգության 20-ամյակը, որ դուք սխալմամբ անվանում եք գրական գործունեություն, և դա շատ լավ է հնչում։ Արդյոք գիտե՞ք, որ քսան տարի շարունակ ես խաբել եմ ձեզ։ Խաբել եմ նաև ինձ։ Քսան տարի շարունակ ես զանազան տխմարություններ եմ հանել գրական շուկա, և դուք դրանց, այդ տխմարություններին, գոհարների գին եք տվել։ Դուք նույնիսկ հանդգնել եք այդ ափեղցփեղությունների մեջ մտքի խորխորատներ ու հոգեբանական թռիչքներ հայտնաբերել։